מספר פנימי: 2065843

הכנסת העשרים

**יוזמים: חברי הכנסת** **יואב בן צור**  
 **משה גפני**  
 **אורי מקלב**  
 **מיכאל מלכיאלי**  
 **יעקב מרגי**  
 **מנחם אליעזר מוזס**  
 **יעקב אשר**  
 **ישראל אייכלר**  
 **יצחק וקנין**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ פ/5190/20

הצעת חוק שירות ביטחון (תיקון – הסדר מעמדם של לומדי התורה), התשע"ח–2018

|  |  |  |  |  |  |  |
| --- | --- | --- | --- | --- | --- | --- |
| תיקון סעיף 26ב | 1. | בחוק שירות ביטחון [נוסח משולב], התשמ"ו–1986[[1]](#footnote-2) (להלן – החוק העיקרי), בסעיף 26ב – | | | | |
|  |  | (1) אחרי ההגדרה "יום התחילה" יבוא: | | | | |
|  |  |  | ""יום התחילה החדש" – ג' בתשרי התשע"ט (12 בספטמבר 2018);"; | | | |
|  |  | (2) אחרי ההגדרה "שנת גיוס" יבוא: | | | | |
|  |  |  | ""שנת יעד" – שנה שבה מסתיימת תקופה ההסתגלות או אחת מתקופות ההארכה שלה;"; | | | |
|  |  | (3) ההגדרה "תקופת ההסתגלות הראשונה" – תימחק; | | | | |
|  |  | (4) במקום ההגדרה "תקופת ההסתגלות השנייה" יבוא: | | | | |
|  |  |  | ""תקופת ההסתגלות" – התקופה שמיום התחילה החדש עד יום ג' בתשרי התשפ"ג (28 בספטמבר 2022);". | | | |
| תיקון סעיף 26ג | 2. | בסעיף 26ג לחוק העיקרי ­– | | | | |
|  |  | (1) במקום סעיף קטן (א) יבוא: | | | | |
|  |  |  | "(א) הוראות פרק זה לגבי מעמדם של לומדי תורה נקבעות לאור החשיבות והמשמעות שנקבעו לגבי לימוד התורה בחוק-יסוד: לימוד תורה." | | | |
|  |  | (2) בסעיף קטן (ב) – | | | | |
|  |  |  | (א) בכל מקום, אחרי "שביום התחילה" יבוא "החדש"; | | | |
|  |  |  | (ב) בפסקה (3), המילה "הראשונה" – תימחק; | | | |
|  |  |  | (ג) פסקה (4) – תימחק. | | | |
| תיקון כותרת סימן ב' לפרק ג'1 | 3. | בכותרת סימן ב' לפרק ג'1 לחוק העיקרי, במקום "תקופת ההסתגלות הראשונה" יבוא "דחיית שירות". | | | | |
| ביטול סעיף 26ד | 4. | סעיף 26ד לחוק העיקרי – בטל. | | | | |
| תיקון סעיף 26ה | 5. | בסעיף 26ה לחוק העיקרי – | | | | |
|  |  | (1) במקום סעיף קטן (א) יבוא: | | | | |
|  |  |  | "(א) שר הביטחון, לבקשת מיועד לשירות ביטחון שהוא תלמיד ישיבה וביום התחילה החדש מלאו לו 18 שנים וטרם מלאו לו 22 שנים, ידחה, בצו, את מועד התייצבותו של המבקש לשירות סדיר, זולת אם מצא כי לא ניתן לעשות כן בהתחשב בצורכי הביטחון ובהיקף הכוחות הסדירים."; | | | |
|  |  | (2) בסעיף קטן (ג), במקום "רשאי לחזור ולתת" יבוא "יחזור וייתן", ובמקום "24" יבוא "26"; | | | | |
|  |  | (3) בסעיף קטן (ד), במקום "24" יבוא "26". | | | | |
| תיקון סעיף 26יא | 6. | בסעיף 26יא לחוק העיקרי – | | | | |
|  |  | (1) במקום סעיף קטן (א) יבוא: | | | | |
|  |  |  | "(א) שר הביטחון, לבקשת מיועד לשירות ביטחון שהוא תלמיד ישיבה שימלאו לו 18 שנים במהלך תקופת ההסתגלות, ידחה בצו, את מועד התייצבותו של המבקש לשירות סדיר, זולת אם מצא כי לא ניתן לעשות כן בהתחשב בצורכי הביטחון ובהיקף הכוחות הסדירים."; | | | |
|  |  | (2) במקום סעיף קטן (ג) יבוא: | | | | |
|  |  |  | "(ג) שר הביטחון יחזור וייתן במהלך תקופת ההסתגלות למיועד לשירות ביטחון כאמור בסעיף קטן (א) צו דחיית שירות לפי סעיף זה, עד הגיעו לגיל 26."; | | | |
|  |  | (3) במקום סעיף קטן (ד) יבוא: | | | | |
|  |  |  | "(ד) שר הביטחון יחזור וייתן למיועד לשירות ביטחון שמועד התייצבותו לשירות סדיר נדחה לפי סעיף זה ומלאו לו 21 שנים בתקופת ההסתגלות צו דחיית שירות לתקופה נוספת, שלא תעלה על שנה בכל פעם." | | | |
| תיקון סעיף 26יג | 7. | בסעיף 26יג לחוק העיקרי, במקום "בסעיף זה" יבוא "בפרק זה". | | | | |
| תיקון סעיף 26טו | 8. | בסעיף 26טו לחוק העיקרי – | | | | |
|  |  | (1) בסעיף קטן (א), בהגדרה "בוגר מוסד חינוך חרדי", בסופה יבוא "ובלבד שלא הודיע לפוקד כי הוא איננו שומר תורה ומצוות;"; | | | | |
|  |  | (2) במקום סעיף קטן (ב) יבוא: | | | | |
|  |  |  | "(ב) הממשלה תפעל בתקופת ההסתגלות להגדלה הדרגתית של מספר המתגייסים בפועל לשירות סדיר ולשירות לאומי–אזרחי (בסעיף זה – גיוס לשירות) מקרב תלמידי הישיבות ובוגרי מוסדות החינוך החרדים, בשים לב להוראות חוק-יסוד: לימוד תורה."; | | | |
|  |  | (3) בסעיף קטן (ג), ברישה, אחרי "תחליט הממשלה" יבוא "בשים לב להוראות חוק-יסוד: לימוד תורה" והמילים "הראשונה ובתקופת ההסתגלות השנייה" – יימחקו; | | | | |
|  |  | (4) בסעיף קטן (ג1), בסופו יבוא "כמו גם לחשיבות לימוד התורה ולשירות המשמעותי שהוא מהווה לעם ולמדינה"; | | | | |
|  |  | (5) בסעיף קטן (ה), הסיפה החל במילים "ובלבד שהיעד השנתי" – תימחק; | | | | |
|  |  | (6) סעיף קטן (ו) – בטל. | | | | |
| תיקון סעיף 26טו1 | 9. | בסעיף 26טו1 לחוק העיקרי – | | | | |
|  |  |  | (1) בכל מקום, במקום "תיקון מס' 21" יבוא "תיקון מס'..."; | | | |
|  |  |  | (2) ברישה, במקום "התשע"ו–2015" יבוא "התשע"ח–2018"; | | | |
|  |  |  | (3) אחרי פסקה (5) יבוא: | | | |
|  |  |  |  | "(5א) המנהל הכללי של המשרד לשירותי דת;"; | | |
|  |  |  | (4) אחרי פסקה (6) יבוא: | | | |
|  |  |  |  | "(6א) נציג בכיר מטעם הרבנים הראשיים לישראל;". | | |
| תיקון סעיף 26טו2 | 10. | בסעיף 26טו2 לחוק העיקרי – | | | | |
|  |  | (1) בסעיף קטן (א), המילה "הראשונה" – תימחק; | | | | |
|  |  | (2) סעיפים קטנים (ג) ו-(ד) – בטלים; | | | | |
|  |  | (3) בסעיף קטן (ה), המילים "הראשונה ותקופת ההסתגלות השנייה" – יימחקו. | | | | |
| ביטול כותרת סימן ה' וסעיפים 26יז עד 26יט ו-26כב והחלפת סעיפים 26כ ו-26כא | 11. | במקום סימן ה' לפרק ג'1 לחוק העיקרי יבוא: | | | | |
|  |  | "הוראות לעניין עמידה ביעדי גיוס | | | 26כ. | (א) הושגו יעדי הגיוס שעליהם החליטה הממשלה בשנת גיוס מסוימת שהיא השנה הקודמת לשנת היעד, יחולו הוראות פרק זה לתקופה של חמש שנים נוספות בכל פעם (בפרק זה – תקופת ההארכה), וכל הוראות פרק זה הנוגעות לתקופת ההסתגלות יחולו גם לגבי תקופת ההארכה בהתאמה. |
|  |  |  |  |  |  | (ב) לא הושגו יעדי הגיוס שעליהם החליטה הממשלה בשנת גיוס מסוימת שהיא השנה הקודמת לשנת היעד, יהיה על הכנסת לקבוע הסדר חקיקתי חדש בתוך שנה מתום תקופת ההסתגלות או תקופת הארכה לפי המאוחר; נערכו בחירות לכנסת באותה שנה תוכל הכנסת לאמץ הסדר חקיקתי חדש בתוך שנתיים ימים; עד למועד הקבוע בסעיף קטן זה לקביעת הסדר חקיקתי חדש יחולו הוראות פרק זה. |
|  |  | הוראות לעניין אי עמידה ביעדי גיוס | | | 26כא. | (א) לא הושג יעד גיוס שנתי שעליו החליטה הממשלה בשנת גיוס מסוימת, החל משנת הגיוס שתחילתה בחודש יולי 2021, תבחן הממשלה את הדברים בשים לב לחוק-יסוד: לימוד תורה ותשקול האם יש לשנות את היעדים שנקבעו, ובאילו אמצעים יש לנקוט כדי להשיג את היעדים שנקבעו, וכלל שתרצה בכך תפעל לעגן את המלצותיה בחקיקה; בין היתר, תהיה רשאית הממשלה להורות על הכבדת הדרישות בעניין היקף שעות הלימוד הקבועות בסעיף 26כג(א)(1). |
|  |  |  |  |  |  | (ב) החלטתה של הממשלה כאמור בסעיף קטן (א) תובא לאישורה של ועדת החוץ והביטחון של הכנסת. |
|  |  |  |  |  |  | (ג) לא אישרה ועדת החוץ והביטחון את החלטת הממשלה, תובא החלטת הממשלה לאישורה של מליאת הכנסת; דחתה מליאת הכנסת את החלטת הממשלה ולא אישרה הצעה חלופית, תקבע הכנסת הסדר חדש, והוראות סעיף 26כ(ב) ו-(ג) יחולו בהתאמה." |
| תיקון סעיף 26כג | 12. | בסעיף 26כג(א) לחוק העיקרי – | | | | |
|  |  | (1) בפסקה (2), המילים "בתקופת ההסתגלות הראשונה, ובתקופת ההסתגלות השנייה לגבי מי שסעיף 26כ חל עליו," והמילים "כהגדרתה בסעיף 26יג" – יימחקו; | | | | |
|  |  | (2) בפסקה (3), המילים "לפי סעיפים 3 ו-5" – יימחקו. | | | | |
| הוספת סעיף 26ל | 13. | אחרי סעיף 26כט לחוק העיקרי יבוא: | | | | |
|  |  | "הקמת מוסדות לימוד תורה לכלל הציבור | | | 26ל. | (א) שר הביטחון יקבע בתקנות אמות מידה שיאפשרו גם לאוכלוסיות שאינו נכללות בפרק זה, אך מקיימות את הוראות סעיף 2 לחוק-יסוד: לימוד תורה, ובכלל זה במוסדות לימוד תורה למי שאינם דתיים ולנשים, לקבל דחיית שירות. |
|  |  |  |  |  |  | (ב) אמות המידה יביאו בחשבון את העקרונות הקבועים בחוק זה, ובפרט את הוראות סעיף 26 כג." |

דברי הסבר

הצעת חוק זו מוגשת במקביל לקידום הצעת חוק-יסוד: לימוד תורה (להלן – הצעת חוק היסוד). הצעת חוק היסוד מעגנת את החשיבות הרבה והערך הגדול שרואה המדינה בלימוד תורה, את רצונה לעודד לימוד תורה חוצה מגזרים ולהבהיר שיש להתייחס ללומדי התורה ככאלו המשרתים את העם היהודי ואת מדינת ישראל.

כמו כן, הצעת חוק היסוד מבקשת לתת מענה לסוגיה שאותה ביקש בית הדין הגבוה לצדק (להלן – בג"ץ) להסדיר בפסק הדין בג"ץ 1877/14 **התנועה למען איכות השלטון בישראל נ' הכנסת** (פורסם באתר בית המשפט העליון ביום 12.9.17). שם הוחלט ברוב דעות לבטל את [פרק ג'1](http://www.nevo.co.il/law/4681/c1C) לחוק שירות בטחון [נוסח משולב], התשמ"ו–1986 (להלן – החוק), תוך קביעה כי בטלותו של הפרק תיכנס לתוקף שנה לאחר יום מתן פסק הדין. הצעת חוק היסוד נועדה להבהיר את עמדתה של הכנסת, המעגנת בחוק יסוד את מדיניותן של כל ממשלות ישראל, ולפיה לאור מרכזיותו של ערך לימוד התורה וחשיבותו כשירות לעם היהודי, יש מקום ליצור הסדר דחיה למי שמבקש להקדיש את זמנו ללימוד תורה לתקופה ממושכת.

במקביל להצעת חוק היסוד, הצעת חוק זו נועדה להציג את ההסדר בפועל תוך קביעה עקרונית בדבר שיווי המשקל הראוי אותו יש לייחס ללימוד התורה אל מול הערותיו של בג"ץ. מוצע לתקן את סעיף 26ג לחוק ולהבהיר את שינוי מעמדו של ערך לימוד התורה. כמו כן, מוצע כי שר הביטחון ידחה את השירות למי שעומד ביתר התנאים הקבועים בחוק. עוד מוצע לבטל את תקופת ההסתגלות השנייה הקבועה בחוק. במקום זאת, מוצע לקבוע תקופת הסתגלות אחת בלבד בת ארבע שנים. תקופה זו תוארך באופן אוטומטי במידה ותהיה עמידה ביעדי הגיוס הקבועים בהסדר.

לנוכח הערות בג"ץ לגבי הגדרת "בוגר מוסד חינוך חרדי" הקבועה בחוק, מוצע לתקן את ההגדרה כך שזו לא תכלול מיועד לשירות ביטחון אשר הודיע כי הוא איננו שומר תורה ומצוות ולבטל את ההסדר שנקבע בסעיף 26טו(ו). כמו כן, מוצע לקבוע כי בהיעדר עמידה ביעדי הגיוס בכל אחת מהשנים החל משנת 2021, תחויב הממשלה להציע פתרון לאי העמידה ביעדים. פתרון שייבחן על ידי ועדת החוץ והביטחון של הכנסת. אישור הפתרון יינתן על ידי ועדת החוץ והביטחון או על ידי מליאת הכנסת. כך ייווצר מנגנון בקרה ופיקוח הדוק על קיום ההסדר.

כמו כן, ובהתאם להצעת חוק היסוד, מוצע לתקן מספר עניינים, דוגמת הוספת חברים לצוות הבין-משרדי והוספת הוראה לפיה קביעת היעדים וההתייחסות אל העמידה בהם, תיעשה בשים להוראות חוק היסוד.

לבסוף, מוצע להוסיף את סעיף 26ל לחוק. סעיף זה מבקש להבהיר כי לימוד התורה איננו שייך למגזר מסוים או מוגבל דווקא לגברים וללומדי תורה מהמגזר החרדי. משכך, הצעת החוק מטילה על שר הביטחון לוודא כי דחיית שירות תינתן לכל מי שיבקש להקדיש את עצמו למשך תקופה משמעותית ללימוד תורה, בתנאים הדומים לקבוע בהצעת החוק זו ובחוק הקיים.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א באדר התשע"ח – 26.2.18

1. ס"ח התשמ"ו, עמ' 107. [↑](#footnote-ref-2)